KIRJALLINEN KYSYMYS E-2794/01 esittäjä(t): Laura González Álvarez (GUE/NGL) komissiolle. Ympäristötuhot Zulokon ja Ibarretan kosteikkoalueella Baracaldossa Espanjassa.



Virallinen lehti nro 134 E , 06/06/2002 s. 0105 - 0106



KIRJALLINEN KYSYMYS E-2794/01 esittäjä(t): Laura González Álvarez (GUE/NGL) komissiolle (9. lokakuuta 2001) Aihe: Ympäristötuhot Zulokon ja Ibarretan kosteikkoalueella Baracaldossa Espanjassa Viime aikoina kymmenet kuorma-autot ovat tuoneet rakennusjätettä ja muuta roskaa Zulokon ja Ibarretan laakson kosteikkoalueelle Baracaldon kunnassa. Nämä ympäristöarvojen vastaiset toimet aiheuttavat peruuttamattomia tuhoja alueelle. Kosteikon runsaan suokasviston piilossa asustaa useita yksinomaan tälle luontotyypille ominaisia lintulajeja, jotka on kirjattu Baskimaan uhanalaisten lajien luetteloon. Monet linnut saavat ruokansa kosteikosta, etenkin runsasta kirvakantaa hyväksi käyttävät hyönteissyöjät, kun ne muuttavat tai talvehtivat. Alueen merkitystä muuttolintujen levähdys-, ruokailu- ja pesimäpaikkana on korostettava. Euroopan unionia sitovat seuraavien direktiivien velvoitteet: - lintudirektiivi 79/409/ETY(1) - luontotyyppidirektiivi 92/43/ETY(2) - ympäristövaikutusdirektiivi 85/337/ETY(3) Mihin toimenpiteisiin komissio voi ryhtyä taatakseen, että toimivaltaiset viranomaiset noudattavat tässä tapauksessa edellä mainittujen direktiivien määräyksiä? (1) EYVL L 103, 25.4.1979, s. 1. (2) EYVL L 206, 22.7.1992, s. 7. (3) EYVL L 175, 5.7.1985, s. 40. Margot Wallströmin komission puolesta antama vastaus (28. marraskuuta 2001) Parlamentin jäsen mainitsee kolme ympäristödirektiiviä, joita voitaisiin hänen mielestään soveltaa kaupunkialueiden kehittämishankkeeseen Zulokon ja Ibarretan (Barakaldo, Bizkaia) kosteikkoalueella Espanjassa, ja tiedustelee komissiolta, mihin toimenpiteisiin se aikoo ryhtyä varmistaakseen, että yhteisön oikeutta noudatetaan tässä tapauksessa. Parlamentin jäsenen mainitsemat direktiivit ovat seuraavat: luonnonvaraisten lintujen suojelusta 2. huhtikuuta 1979 annettu neuvoston direktiivi 79/409/ETY, luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettu neuvoston direktiivi 92/43/ETY ja tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu neuvoston direktiivi 85/337/ETY. Komissio katsoo, että neuvoston direktiivejä 79/409/ETY ja 92/43/ETY ei voida soveltaa tähän tapaukseen, koska alueella, jolla hanke on tarkoitus toteuttaa, ei ole nimetty erityissuojelualueita, yhteisön tärkeinä pitämiä alueita tai ensisijaisia luontotyyppejä. Hanke siis tuskin vaikuttaa sellaisiin alueisiin, kohteisiin tai luontotyyppeihin. Komissio on myös varmistanut käsitellessään samoihin tosiseikkoihin liittyvää valitusta, että aluetta on käytetty vuoteen 1987 asti lindaanijätteen kaatopaikkana. Alueen entisöinnin jälkeen maaperän HCH-yhdisteiden pitoisuus ylittää edelleen huomattavasti ekosysteemien säilyttämiselle asetetun ohjearvon. Sen lisäksi alueella on nykyään kolme kaatopaikkaa. Tällä perusteella komissio on päätellyt, että alueen laatu on erittäin köyhtynyt. Kuten edellä mainitussa valituksessa todetaan, kätilösammakko (Alytes obstetricans) on ainoa luontotyyppidirektiivin liitteessä IV mainituista lajeista, jota todennäköisesti esiintyy kyseisellä alueella. Alueen ympäristön huonon laadun vuoksi komissio kuitenkin katsoo, että tieto on vahvistettava. Kirjallisessa kysymyksessä tarkoitettu hanke saattaisi kuulua neuvoston direktiivin 85/337/ETY, sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(1), soveltamisalaan, koska se mainitaan direktiivin liitteessä II (10 kohdan b alakohta) kaupunkirakentaminen mukaan lukien ostoskeskusten ja paikoitusalueiden rakentaminen. Liitteessä II mainittuihin luokkiin kuuluvat hankkeet arvioidaan 510 artiklan mukaisesti, mikäli jäsenvaltiot katsovat niiden luonteen sitä edellyttävän. Direktiivin 2 artiklassa säädetään kriteereistä, jotka jäsenvaltiot ottavat huomioon päättääkseen, onko liitteessä II mainitun hankkeen ympäristövaikutukset arvioitava. Tällaisia kriteereitä ovat hankkeen luonne, laajuus ja sijainti. Olisi kuitenkin huomattava, että neuvoston direktiivi 85/337/ETY, sellaisena kuin se on muutettuna neuvoston direktiivillä 97/11/EY, koskee vain hankkeita, joiden lupahakemus on jätetty toimivaltaiselle viranomaiselle 14. maaliskuuta 1999 jälkeen. Muussa tapauksessa sovelletaan edelleen direktiivin 85/337/ETY säännöksiä sellaisina, kuin ne olivat ennen neuvoston direktiivin 97/11/EY muutoksia. Komissio toteuttaa kaikki tarvittavat toimenpiteet varmistaakseen, että yhteisön oikeutta noudatetaan tässä tapauksessa. (1) EYVL L 73, 14.3.1997.